CELEX: 62015TN0725
Language: sk
Date: 2015-12-11 00:00:00
Title: Vec T-725/15: Žaloba podaná 11. decembra 2015 – Chemtura Netherlands/EFSA

22.2.2016   
            
            
               SK
            
            
               Úradný vestník Európskej únie
            
            
               C 68/33
            
         Žaloba podaná 11. decembra 2015 – Chemtura Netherlands/EFSA
   (Vec T-725/15)
   (2016/C 068/43)
   Jazyk konania: angličtina
   
      Účastníci konania
   
   
      Žalobkyňa: Chemtura Netherlands (Amsterdam, Holandsko) (v zastúpení: C. Mereu a K. Van Maldegem, advokáti)
   
      Žalovaný: Európsky úrad pre bezpečnosť potravín (EFSA)
   
      Návrhy
   
   Žalobkyňa navrhuje, aby Všeobecný súd:
   
               —
            
            
               vyhlásil žalobu za prípustnú a dôvodnú,
            
         
               —
            
            
               zrušil rozhodnutie Európskeho úradu pre bezpečnosť potravín (EFSA) z 10. decembra 2015 týkajúce sa uverejnenia niektorých častí Stanoviska EFSA k partnerskému preskúmaniu (peer review) v súvislosti s preskúmaním schválenia účinnej látky diflubenzuron s ohľadom na metabolit PCA, v súvislosti s ktorým žalobkyňa žiadala o zachovanie dôvernosti podľa nariadenia Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, s. 1),
            
         
               —
            
            
               uložil žalovanému povinnosť nahradiť trovy tohto konania
            
         
      Dôvody a hlavné tvrdenia
   
   Na podporu svojej žaloby žalobkyňa uvádza päť žalobných dôvodov.
   
               1.
            
            
               Prvý žalobný dôvod založený na porušení nariadenia č. 1107/2009 a na porušení základného práva na ochranu obchodného tajomstva
               
                           —
                        
                        
                           Žalobkyňa spochybňuje právny základ, na základe ktorého žalovaný rozhodol, že má povinnosť uverejniť svoje stanovisko. Aj v prípade, že by uverejnenie stanoviska EFSA podľa článku 21 nariadenia č. 1107/2009 bolo legitímne, žalovaný porušil článok 63 nariadenia č. 1107/2009, keď uverejnil dôvernú informáciu.
                        
                     
         
               2.
            
            
               Druhý žalobný dôvod založený na zjavne nesprávnom posúdení
               
                           —
                        
                        
                           Žalobkyňa tvrdí, že žalovaný vo svojom rozhodnutí vychádzal z nepresného pochopenia skutkového stavu a súvisiaceho vedného odboru, čo viedlo k zjavne nesprávnemu posúdeniu jej žiadostí o zachovanie dôvernosti.
                        
                     
         
               3.
            
            
               Tretí žalobný dôvod založený na údajnom porušení základných zásad EÚ: práva na obranu a práva na riadnu správu vecí verejných
               
                           —
                        
                        
                           Žalobkyňa nemala možnosť vyjadriť sa k dokumentom, na základe ktorých boli prijaté stanoviská EFSA.
                        
                     
         
               4.
            
            
               Štvrtý žalobný dôvod založený na údajnom porušení vlastných povinností EFSA
               
                           —
                        
                        
                           Žalovaný vo svojom posúdení nevychádzal zo všetkých dostupných odborných dôkazov, hoci jeho činnosť má mať najvyššiu odbornú kvalitu.
                        
                     
         
               5.
            
            
               Piaty žalobný dôvod založený na údajnom porušení legitímnych očakávaní
               
                           —
                        
                        
                           Žalobkyňa naďalej vedie rokovania s Komisiou a z ich vzájomnej korešpondencie vyplýva, že v rámci procesu preskúmania zo strany Komisie bude mať možnosť vyjadriť sa k stanoviskám EFSA. Tieto jej vyjadrenia by sa mali vziať do úvahy pred uverejnením stanoviska EFSA.